Antra tarptautinė šiuolaikinio meno mugė ARTVILNIUS‘11


Vilniaus – 2009 m. Europos kultūros sostinės programos rėmuose įkurta pirmoji mūsų regione tarptautinė meno mugė ARTVILNIUS po vienerių metų pertraukos vėl veiks šių metų liepos 13 – 17 dienomis, Litexpo parodų centre.
Meno mėgėjai, žinovai ir kolekcininkai jau antrą kartą turės puikią galimybę susipažinti su geografiškai ir stilistiškai plačia šių dienų meno panorama – virš 65 galerijų iš 17 valstybių. 

 
Jau tradiciškai plačiai pristatomos kaimyninės šalys: Lenkija, Baltarusija, Rusija, Estija, o Latvijos sostinei Rygai šiemet atstovauja net 5 galerijos. Mugėje taip pat bus puiki proga susipažinti ir su kitomis šalimis: Vokietija,  Prancūzija, Olandija, Kroatija, Danija, Portugalija, Didžiąja Britanija, JAV, Ukraina, bei galerijomis iš Kazachstano ir Japonijos. 
Vilniuje vėl eksponuosis jau pirmoje mugėje žiūrovų pamėgtos Alma, Maksla XO, 21 galerijos iš Rygos, Walter Bischoff iš Berlyno, Serpente ir Art Hobler iš Porto, galerijos Ya –Ra, Zeh iš Kijevo, Y iš Minsko, Nivet Carzon iš Paryžiaus, NB iš Viborgo Danijoje, kaip ir tarptautinės žiuri prizą laimėjusi galerija Marino Cettina iš Kroatijos. Tuo pačiu metu mugėje pirmą kartą prisistatys nemažai naujų galerijų su įdomia programa, kaip pavyzdžiui charakteringas japonų šiuolaikinio meno tendencijas rodanti Nroom Artspace iš Tokijo, de Stifl tradiciją tęsianti skulptūrą pristatanti De Compagnie iš Dodrechto Olandijoje ar jauną konceptualią britų meno sceną rodysianti galerija Pitt Project Space iš Vorčesterio. 

Gausiai atstovaujamos ir lietuviškos galerijos – net 38 iš visų šalies regionų. Šalia garsių, daug metų veikiančių Lietuvos Aido, Meno parko,  Kauno lango, Meno nišos rodoma ir visa eilė jaunų, tik pradedančių įsitvirtinti, bet turinčių potencialą galerijų.

Galerijų ekspozicijas papildys kiti plačiau su Lietuvos menu supažindinantys renginiai: naujausių didelio formato skulptūrų ir instaliacijų paroda, žymių ir debiutuojančių kūrėjų video filmų peržiūros, Vilniaus Dailės Akademijos, Klaipėdos kultūrų komunikacijų centro ir Jaunojo tapybos prizo prisistatymas. 

Ekspozicijose iš skirtingų Europos bei Azijos šalių bus rodomas naujasis realizmas, kaip ir abstraktus menas, bei postkonceptualūs kūriniai. Dominuos tapyba, bet bus rodoma ir skulptūra, grafika, fotografija, video ir mišrių technologijų kūriniai. Lankytojai pajus pasaulinio meno pulsą, vibruojančią ir uždegančią šiuolaikinio meno energiją. Bus patenkinti tiek rafinuoti estetai, tiek ir klausiančio, šokiruojančio meno gerbėjai. 

Maloni staigmena šių metų lankytojams bus stendas pradedančiam kolekcionieriui. Menininkai ir galerininkai, norėdami pakviesti meno mylėtojus, svajojusius, bet dar iki šiol nedrįsusius ar negalėjusius pradėti asmeninės kolekcijos, žengti pirmą žingsnį. Visi nedideli, bet vertingi ir intriguojantys meno kūriniai ant popieriaus, drobės ir objektai šiame stende kainuos ne daugiau nei 350 lt.

Pirmoji ARTVILNIUS meno mugė 2009 m. buvo puikiai įvertinta dalyvavusių galerininkų ir tarptautinių meno ekspertų, bei suteikė džiaugsmo 20 000 lankytojų. Tai buvo platforma, kurioje užsimezgė daug tarptautinių mainų ir kontaktų. Šiais metais laukiame dar didesnio lankytojų skaičiaus ir tikime, kad tai bus dar vienas žingsnis, prisidėsiantis prie  meno kolekcionavimo Lietuvoje augimo ir kelių į tarptautinę meno rinką atsivėrimą.

